## Rješenje kojim se Anti Butkoviću iz Bjelovara, odobrava objavljivanje ponude za preuzimanje dioničkog društva Prerada d.d., Bjelovar

### NN 139/2006 (22.12.2006.), Rješenje kojim se Anti Butkoviću iz Bjelovara, odobrava objavljivanje ponude za preuzimanje dioničkog društva Prerada d.d., Bjelovar

# HRVATSKA AGENCIJA ZA NADZOR FINANCIJSKIH USLUGA

**3165**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva Ante Butkovića iz Bjelovara, Osječka 41,
zastupanog po punomoćniku, trgovačkom društvu Podravska banka d.d., Koprivnica,
Opatička 3, koje zastupa ovlašteni zaposlenik, za odobrenje objavljivanja ponude
za preuzimanje dioničkog društva Prerada d.d., Bjelovar, Mihanovićeva 10, na
sjednici održanoj 7. prosinca 2006. godine, donijela je

RJEŠENJE

1. Anti Butkoviću iz Bjelovara, Osječka 41, odobrava se ob­javljivanje ponude za
preuzimanje dioničkog društva Prerada d.d., Bjelovar, Mihanovićeva 10.
2. Ovo Rješenje objavit će se u »Narodnim novinama«.

```
Obrazloženje
```

I) Ante Butković iz Bjelovara, Osječka 41 (dalje u tekstu: Ponuditelj), zastupan
po punomoćniku, trgovačkom društvu Podravska banka d.d., Koprivnica, Opatička 3,
koje zastupa ovlašteni zaposlenik, podnijelo je Hrvatskoj agenciji za nadzor
financijskih usluga (dalje u tekstu: Agencija), 17. studenoga 2006. godine,
temeljem odredbe članka 13. stavak 1. Zakona o preuzimanju dioničkih društava
(dalje u tekstu: Zakon), Zahtjev za odobrenje objavljivanja ponude za
preuzimanje trgovačkog društva Prerada d.d., Bjelovar, Mihanovićeva 10 (dalje u
tekstu: Izdavatelj) i dokumentaciju u privitku.
Nakon izvršenog uvida u dokumentaciju priloženu uz Zahtjev za odobrenje
objavljivanja ponude za preuzimanje, Agencija je usmeno 21. studenoga 2006.
godine, od Ponuditelja zatražila njezinu izmjenu i dopunu, a koja je dostavljena
Agenciji 29. studenoga 2006. godine.
II) Izdavatelj je, sukladno odredbama članka 114. stavak 1. točka 2. Zakona o
tržištu vrijednosnih papira (»Narodne novine« broj 84/02) i članka 14.
Pravilnika o sadržaju i obliku financijskih i poslovnih izvješća javnih
dioničkih društava (»Narodne novine« broj 118/03), u trenutku nastanka obveze na
objavljivanje ponude za preuzimanje, javno dioničko društvo.
Uvidom u podatke sudskog registra na internetu utvrđeno je da temeljni kapital
Izdavatelja iznosi 48.553.800,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu siječnju, veljači i ožujku 2006. godine, imao
više od 100 dioničara.
III) Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja 20. travnja 2006. godine, stjecanjem
127.260 dionica, odnosno 78,63% učešća u temeljnom kapitalu Izdavatelja, što
daje 78,63% od ukupnog broja glasova koje daju dionice Izdavatelja s pravom
glasa, transakcijom na Varaždinskoj burzi, nakon kojeg stjecanja Ponuditelj
raspolaže sa 127.260 dionica, odnosno 78,63% učešća u temeljnom kapitalu
Izdavatelja, što daje 78,63% od ukupnog broja glasova koje daju dionice
Izdavatelja s pravom glasa.
IV) Cijena po kojoj Ponuditelj nudi otkup dionica u ponudi za preuzimanje iznosi
59,00 kuna po dionici. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj je Ponuditelj stjecao dionice Izdavatelja s pravom glasa u
razdoblju od jedne godine prije dana objavljivanja ponude za preuzimanje iznosi
58,34 kune po dionici. Prema podacima Zagrebačke burze d.d., Zagreb i
Varaždinske burze d.d., Varaždin, dostavljenim na zahtjev Agencije (u predmetu:
klasa: 450-08/06-13/53), na Zagrebačkoj burzi u zadnja tri mjeseca prije
nastanka obveze objavljivanja ponude za preuzimanje nije bilo trgovine dionicama
Izdavatelja, niti kroz trgovinski sustav niti putem dražbi dok je na
Varaždinskoj burzi u istom razdoblju bila jedna transakcija po cijeni od 58,34
kune, te je utvrđeno da je cijena izražena u ponudi za preuzimanje u iznosu od
59,00 kuna po dionici, utvrđena u skladu s odredbama članka 15. stavci 3. – 6.
Zakona.
V) Ponuditelj raspolaže sa 127.260 redovnih dionica Izdavatelja, a temeljni
kapital Izdavatelja podijeljen je na 161.846 redovnih dionica, svaka u
nominalnom iznosu od 300,00 kuna. Novčana sredstva potrebno je osigurati
sukladno odredbi članka 9. stavak 1. Zakona, za plaćanje preostalih 34.586
dionica Izdavatelja s pravom glasa, u iznosu od najmanje 2.040.574,00 kuna.
Uvidom u Garanciju broj 970-0789-9700005629 koju je dana 15. studenog 2006.
godine, u korist svih dioničara Izdavatelja izdala Podravska banka d.d.,
Koprivnica, Opatička 3, s rokom važenja 15 dana duže od krajnjeg roka za
plaćanje pohranjenih dionica Izdavatelja, utvrđeno je da je Ponuditelj osigurao
sredstva u iznosu od 2.040.574,00 kuna.
VI) Nadalje, utvrđeno je da su Zahtjevu za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06).
VII) Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII) Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/51
Urbroj: 326-111/06-4
Zagreb, 7. prosinca 2006.

Predsjednik Uprave
**Ante Samodol**, v. r.

Rješenje, NN 139/2006-3165
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)